กิติรัตน์เชื่อไทยวิกฤติศก.โลกไม่กระทบไทยมาก
รมว.คลัง เชื่อไทยไม่ได้รับผลกระทบจากวิกฤติเศรษฐกิจโลกมากนักมั่นใจมีความพร้อมเผชิญปัญหา เผยส่งออกดีขึ้น
30 มิ.ย. 2555

รมว.คลัง เชื่อไทยไม่ได้รับผลกระทบจากวิกฤติเศรษฐกิจโลกมากนักมั่นใจมีความพร้อมเผชิญปัญหา เผยส่งออกดีขึ้น          นายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงการคลัง กล่าวในรายการรัฐบาลยิ่งลักษณ์ พบประชาชน ถึงการรับมือวิกฤติเศรษฐกิจโลก ว่า เศรษฐกิจยุโรปส่งสัญญาณมีปัญหามานานพอสมควรแล้ว ซึ่งกระทรวงที่เกี่ยวข้องกับเศรษฐกิจของไทยเตรียมรับมือมาอย่างต่อเนื่อง ที่ผ่านมาการส่งออกสินค้าไปยังยุโรปน้อยลงเรื่อยๆ เหลือเพียงร้อยละ 9 แม้เชื่อว่าไทยจะไม่ได้รับผลกระทบรุนแรงแต่จะต้องเตรียมมาตรการรองรับ สำหรับการกระจายตัวส่งออกสินค้าของไทยมีการกระจายตัวดี เริ่มขยายการค้า ตัวเลขการส่งออกที่กลับมาเป็นบวก โดยตั้งเป้าหมายการส่งออกโตร้อยละ 15 และจีดีพีโตร้อยละ 7 การขยายตัวการส่งออกหากทำงานหนักขึ้น ตลาดประเทศที่ยังแข็งแรงจะเติบโตและส่งออกได้เป็นไปตามเป้าหมายที่วางไว้ นอกจากนี้ยังมั่นใจว่าไทยมีความพร้อมที่จะเผชิญปัญหาวิกฤติเศรษฐกิจยุโรปได้          ขณะที่นายอารักษ์ ชลธาร์นนท์ รัฐมนตรีว่าการกระทรวงพลังงาน กล่าวว่า ราคาพลังงานที่ลดลงซึ่งประเทศไทยต้องนำเข้าพลังงานหากราคาพลังงานลดลงอย่างที่ผ่านมาจะทำให้การจ่ายเงินออกไปยังต่างประเทศลดลง ราคาต้นทุนสินค้าต่างๆลดลง ทั้งนี้กองทุนน้ำมันเชื้อเพลิง ยังคงติดลบ 18,600 ล้านบาท แต่หากสถานการณ์ยังไม่เปลี่ยนแปลงราคาพลังงานจะไม่แย่ลง จะทำให้การบริหารพลังงานของไทยคงที่ เป็นผลดีต่อภาคอุตสาหกรรม ส่วนราคาน้ำมันขายปลีกที่ยังไม่ลดลงเพราะเป็นไปตามกลไกกองทุนน้ำมันเชื้อเพลิง